**ΚΑΤΕΠΕΙΓΟΝ**

Πληροφορίες: Τάνια Κατσάνη

**Αθήνα: 22.07.2015**

**Αρ. Πρωτ.: 1973**

**Προς: Υπουργό Εργασίας, Κοινωνικής Ασφάλισης και Κοινωνικής Αλληλεγγύης Γεώργιο Κατρούγκαλο**

**Επείγουσα επιστολή Ε.Σ.Α.μεΑ.: Απαράδεκτη η ερμηνευτική εγκύκλιος του άρθρου 7 του ν. 4331/2015**

**ΚΟΙΝ:**

* Αναπληρώτρια Υπουργό Εργασίας κ. Θ. Φωτίου
* Αναπληρώτρια Υπουργό Εργασίας κ. Ουρ. Αντωνοπούλου
* Υφυπουργό Εργασίας κ. Π. Χαϊκάλη
* Γ.Γ. Κοινωνικών Ασφαλίσεων κ. Γ. Ρωμανιά
* Γ. Δ/νση Κοιν. Ασφάλισης, Κύριας Ασφ. Μισθωτών και Ασθενείας (Δ13)
* Φορείς - Μέλη Ε.Σ.Α.μεΑ.

***Κύριε Υπουργέ,***

Η Ε.Σ.Α.μεΑ. με το παρόν έγγραφό της τονίζει την απαράδεκτη ερμηνεία που εμπεριέχεται στην εγκύκλιο του υπουργείου σας με Αρ. Πρωτ.: Φ.80000/οικ.32385/1077, για το άρθρο 7 του ν. 4331/2015, και ζητά την άμεση απόσυρσή της.

Με τις διατάξεις του άρθρου 7 του ν. 4331/2015 καταργείται η απαράδεκτη Υπουργική Απόφαση Φ11321/1119/79/27-3-2013 (ΦΕΚ Β΄ 909) η οποία τροποποίησε τη Φ9/οικ.909/22-6-1983 η οποία προέβλεπε την αναστολή της καταβολής του εξωϊδρυματικού επιδόματος σε περιπτώσεις νοσηλείας των δικαιούχων σε οποιαδήποτε μορφής νοσηλευτικό ίδρυμα.

Πουθενά στο νόμο 4331, όπως ψηφίστηκε από τη Βουλή των Ελλήνων, δεν αναφέρεται ότι αναστέλλεται η χορήγηση του εξωϊδρυματικού επιδόματος λόγω νοσηλείας των τετραπληγικών-παραπληγικών για 30 ημέρες νοσηλείας σε οποιασδήποτε μορφής νοσηλευτικό ίδρυμα. Πρόκειται για έωλη και αδιανόητη ερμηνεία, χωρίς καμία βάση, που μόνο προβλήματα και ασάφειες μπορεί να προκαλέσει.

***Κύριε Υπουργέ,***

Ζητάμε την άμεση απόσυρση της συγκεκριμένης εγκυκλίου και την έκδοση νεότερης, που δεν θα καταστρατηγεί τη βούληση του Νομοθέτη και θα προβλέπει τη μη διακοπή χορήγησης του εξωιδρυματικού επιδόματος σε περιπτώσεις νοσηλείας των δικαιούχων σε οποιαδήποτε μορφής νοσηλευτικό ίδρυμα.

**Με εκτίμηση**

**Ο ΠΡΟΕΔΡΟΣ**

**Ι. ΒΑΡΔΑΚΑΣΤΑΝΗΣ**

**Ο ΓΕΝ. ΓΡΑΜΜΑΤΕΑΣ**

**ΧΡ. ΝΑΣΤΑΣ**